O obci v Česku pozri *Zeleneč (Česko).*
Súradnice: 48°20′00″S 17°36′00″V﻿ / ﻿48,333333°S 17,600000°V﻿ / 48.333333; 17.600000

**Zeleneč** je obec na Slovensku v okrese Trnava.

Poloha
------

Obec sa rozprestiera na juh od okresného mesta Trnavy, na rovinatej Trnavskej sprašovej tabuli s nadmorskou výškou 146 – 149 m. Tento okres spadá pod Trnavský kraj i VÚC. Katastrálne územie obce patrí do teplej a suchej oblasti s atmosférickými zrážkami 550 – 600 mm a s priemernou ročnou teplotou 16,4 °C.

Pôdy v chotári sú väčšinou pôvodu diluviálneho (staršie naplaveniny). Najväčšiu plochu zaberá orná pôda, najmenšiu však stromová zeleň – lesná, uličná – rozptýlená.

Lesná zeleň pozostáva z 10,4 ha súvislej plochy na Starom Linči a 6,4 ha v katastrálnom území Hrnčiaroviec nad Parnou, no v tesnom dotyku Zelenča. Uličnú zeleň tvoria najmä ovocné dreviny. Do účelovej zelene patrí zeleň cintorína a areál školy. Rozptýlenej zelene je málo. Nachádza sa okolo potoka Parná, na Výhone a v areáli poľnohospodárskeho družstva. Prírodu dokresľuje bohatá kvetena a pestrý bylinný kryt.

Sú zastúpené nižšie druhy živočíšstva, motýle, bežné stredoeurópske vtáctvo. Vodné plochy pozostávajú z potoka Parná.
Katastrálne územie je rozdelené na niekoľko celkov: Pažiť, Tehelňa, Háje, Starý Linč – Zeleneč, Záhrady, Kapustnica, Záhajské diely, Lúčky, Lose a lúky, Prítok, Vinohrady, Pasienky, Predné pole, Pri kríži, Diele, Zadné pole, Horné pole, Doliny, Za výhon, Druhá, Tretia cesta.

Dejiny
------

Archeológmi nájdené nálezy sú: neolitické sídlisko s kultúrou volútovou, želiezovskou, lengyelovskou, hroby stredodunejskej mohylovej kultúry zo strednej doby bronzovej, sídlisko neskorolatenské, rímsko-barbarské a ranostredoveké osídlenie nasvedčujú, že kataster bol obývaný v dávnej minulosti.

Prvá písomná správa o existencii obce pod názvom "Terra Scelench" je v listine datovanej 13. mája 1243, kedy ju Belo IV. daruje bratislavskému mešťanovi Wochovi. Neskôr sa obec dostáva do vlastníctva bratislavskej kapituly.

Obec často menila názvy. Stretávame sa s ďalším názvom Zelench, Szilincs, Lincz, Linz, Sylinč, Szilincs, Linč a od roku 1927 Zeleneč.

V listine z roku 1283 je v blízkosti Zelenča spomínaná malá pevnosť. Prvý archívny záznam o počte obyvateľov a domov je z roku 1634, kedy obec mala 200 obyvateľov a 40 domov. V roku 1713 bolo 207 obyvateľov. V r. 1782 bolo už 620 obyvateľov. Prvé úradné sčítanie obyvateľstva bolo v roku 1865, kedy sa počet obyvateľov zvýšil na 765. V roku 1900 na 1265. Obec zabrali svätojurskí a pezinskí grófi. Bratislavská kapitula, ktorá bola ako druhým majiteľom obce, opäť získala obec za vlády cisára Rudolfa II.. Roku 1649 daroval Ferdinand III. obci právo mýta. Obec niekoľkokrát vyhorela. V období feudalizmu mával Zeleneč časté spory s obcou Opoj.
Prvá a druhá svetová vojna veľmi citeľne postihla aj Zeleneč. Obeťou prvej svetovej vojny sa stalo 41 mužov a II. svet. vojny 10 občanov.
Obec patrila do Bratislavskej župy a do okresu Trnava. Od r. 1950 bol v obci MNV a od roku 1990 OÚ.

Šport
-----

### Futbal

Telovýchovná jednota *Družstevník Zeleneč* bola založená v roku 1923…

#### História

Do dejín zelenečského športu sa v r. 1923 ako zakladateľ futbalového oddielu a v r. 1938 ako zakladateľ Robotníckej telocvičnej jednoty v Zelenči zapísal Ján Jedlička.

K organizovanému futbalu prišlo v roku 1940, kedy sa rozšírila základňa na dve futbalové mužstvá. Do vojny niesol futbalový klub meno Slávia Zeleneč.

Klub zmenil meno na Družstevník. Priaznivcov futbalu v r.1978/1979 potešil postup A-mužstva do I. A triedy, z ktorej však v r. 1980 vypadli. Po krátkej dobe v r. 1981/82 zažiarili návratom do I.A triedy z ktorej po roku opäť vypadli do I. B triedy a v roku 1988 klesli do Okresného kola majstrovstiev.

Po úspechoch a neúspechoch a futbalovej reorganizácii v jarnej časti roku 2001 boli do súťaže prihlásené tri mužstvá a to: A-mužstvo, dorast a žiaci. A-mužstvo hralo 5. ligu, z ktorej vypadlo. Dorast hral IV. ligu a postúpil do III. ligy. Družstvo žiakov hralo v okresnej súťaži. V aktuálnej sezóne 2004/2005 A-mužstvo hralo 5. ligu, z ktorej vypadlo, dorast hral 5. ligu, z ktorej vypadol a žiaci, ktorý hrali okresné majstrovstvá.

#### Aktuálny ročník

* Muži – 7. liga OS A » 7. miesto
* Dorast – 6. liga OM »  – 7. miesto
* Žiaci – krajská súťaž – 7. miesto

### Cyklistika

V roku 1955 zasiahli do bojov v krajskom kole aj cyklisti, kde Dominik Orešanský obsadil v súťaži juniorov prvé miesto. Cyklistika začala stagnovať. Až pred niekoľkými rokmi bol založený CK BMX Zeleneč, ktorý sa pravidelne zúčastňuje a sám organizuje cyklokrosové preteky o Slovenský pohár a Majstrovstvá Slovenska v cyklokrose.

### Stolný tenis

Stolný tenis sa v obci začal organizovať v r. 1935 a až v r. 1950 založili stolnotenisový odiel. V roku 1952 sa prebojovali do krajskej súťaže. Neskoršie zanikol. Niekoľkokrát prebehlo oživenie, naposledy v roku 2003. Momentálne má tri družstvá mužov v MO Trnavského kraja – v 6.lige (A-družstvo), v 7. lige (B -družstvo) a v 8. lige (C-družstvo).

Pamiatky
--------

V obci je rímskokatolícky kostol Narodenia Panny Márie postavený v rokoch 1969 – 1973 a kaplnka Sedembolestnej Panny Márie z 18. storočia.

Osobnosti
---------

### Rodáci

* Jozef Marko (\* 1904 - † 1981), generál
* Augustín Moncman (\* 1909 - † 1993), rímskokatolícky kňaz, salezián, trpiteľ za vieru – disident (internovaný 1950 – 1956).
* Cyril Dudáš, (\* 1910 - † 1982), teológ
* Vít Bednárik (\* 1917), učiteľ, má spolu s Jozefom Ujlakym zásluhu na opätovnom obnovení dychovej hudby v r.1959 a dlhodobý vedúci speváckeho a folklórneho súboru v Zelenči, šíriteľ osvety a dirigent dychovej hudby.
* Ján Jedlička, zelenečský rodák, zakladateľ futbalového klubu v r.1923 a zakladateľ telovýchovnej jednoty v r.1938.
* Cyril Kutálek, zelenečský rodák, zakladateľ požiarneho zboru v r.1924.
* Michal Drobný (\* 1934), neurológ
* Štefan Slezák (\* 1937), bývalý hráč I. futbalovej ligy.
* Vít Brestovanský (\* 1941), hráč I. dorasteneckej ligy vo futbale a výberu Slovenska.
* Jozef Bednárik (\* 1947 - † 2013), herec a režisér.
* Stanislav Hutár (\* 1952), reprezentant Slovenska v guľovom trojboji justičnej polície, odmenený titulom majster strelectva.
* Tibor Mikuš (\* 1952), - poslanec Národnej rady, bývalý riaditeľ Slovenských elektrární, majster karate.
* Pavol Blažek (\* 1958), zelenečský rodák, reprezentant Slovenska v športovej chôdzi, účastník štyroch OH, majster Európy, niekoľkonásobný svetový rekordman, člen olympijského výboru.
* Marcel Benkovský (\* 1972), reprezentant Slovenska v streľbe na asfaltové terče, účastník MS, ME a pretekov o Svetový pohár, víťaz EP.
* Marek Ujlaky (\* 1974), hráč I. futbalovej ligy a reprezentant Slovenska.
* Jozef Feger, zelenečský kňaz, autor viacerých prác, najmä teologických.
* Imrich Klas, zelenečský kňaz, podporovateľ družstevníctva, spoluzakladateľ potravného družstva a dopisovateľ do kalendárov.
* Jozef Adamčík, učiteľ a správca školy, šíriteľ osvety, zakladateľ školského dorasteneckého ČsČK v roku 1929 a organizačný pracovník v spoločenských organizáciách.
* Štefan Novák, zelenečský učiteľ, zakladateľ miestnej skupiny ČsČK v roku 1941, organizačný pracovník v spoločenských organizáciách.
* Ján Venger, zelenečský kňaz, iniciátor výstavby v tej dobe moderného sakrálneho architektonického skvostu.
* Ing. Jozef Hrašna, projektant zelenečského kostola, projektant starého pomníka padlých a rekonštrukcie kultúrneho domu.

### Pôsobili tu

* Ján Klempa Jacovský (\* 1839 - † 1894), teológ, spisovateľ, rímskokatolícky kňaz.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑   KUBANOVIČ, Zlatko:  *Historický náhľad do dejín slovenských saleziánov (Od dona Bosca do roku 1924)* Bratislava : Don Bosco, 2019. ISBN 978-80-8074-436-6. S. 258 - 259.

Iné projekty
------------

Commons
* Spolupracuj na Commons Commons ponúka multimediálne súbory na tému **Zeleneč**

Externé odkazy
--------------

* Oficiálny web
* http://tjzelenec.php5.sk TJ Zeleneč

| * z
* d
* u
Obce okresu Trnava (1 + 44) |
| --- |
| Mestá | 
* Trnava

 |
| Ostatné obce | 
* Biely Kostol
* Bíňovce
* Bohdanovce nad Trnavou
* Boleráz
* Borová
* Brestovany
* Bučany
* Buková
* Cífer
* Dechtice
* Dlhá
* Dobrá Voda
* Dolná Krupá
* Dolné Dubové
* Dolné Lovčice
* Dolné Orešany
* Horná Krupá
* Horné Dubové
* Horné Orešany
* Hrnčiarovce nad Parnou
* Jaslovské Bohunice
* Kátlovce
* Košolná
* Križovany nad Dudváhom
* Lošonec
* Majcichov
* Malženice
* Naháč
* Opoj
* Pavlice
* Radošovce
* Ružindol
* Slovenská Nová Ves
* Smolenice
* Suchá nad Parnou
* Šelpice
* Špačince
* Šúrovce
* Trstín
* Vlčkovce
* Voderady
* Zavar
* Zeleneč
* Zvončín

 |

Autoritné údaje: * SNK: 85928